P. Hrušovský, podpredseda NR SR: (2001-12-17):
Pán spoločný spravodajca, chcete sa vyjadriť k rozprave? Nie. Prerušujem rokovanie o tomto bode programu. Pristúpime k rokovaniu o ďalšom bode programu, ktorého predkladateľom z poverenia vlády Slovenskej republiky je pán minister hospodárstva, vládnom návrhu zákona o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom . Návrh ste dostali ako tlač 1198. Súčasťou návrhu je aj spoločná správa výborov, ktorú máte ako tlač 1198a. Prosím teraz, aby z poverenia vlády Slovenskej republiky predmetný návrh zákona uviedol a odôvodnil pán minister hospodárstva Ľubomír Harach. Pán minister, máte slovo. Ľ. Harach, minister hospodárstva SR: Ďakujem pekne za slovo, pán podpredseda. Panie poslankyne, páni poslanci, kontrola vývozu a dovozu tovarov a technológií dvojakého použitia, t. j. tovarov využiteľných ako v civilnom, tak aj vo vojenskom sektore zohráva významnú úlohu v globálnom úsilí svetového spoločenstva pri eliminácii ozbrojených konfliktov v nestabilných oblastiach a pri potláčaní medzinárodného terorizmu. Vyspelé krajiny, združené v multilaterálnych zoskupeniach na kontrolu exportu, ktorých členom je aj Slovenská republika, prijali spoločné princípy a zásady, ktorými sa riadia pri exporte citlivých tovarov. Hlavnou zásadou je zamedzenie vývozu týchto tovarov do nestabilných krajín, do oblastí vojenských konfliktov a krajín šíriacich medzinárodný terorizmus. S cieľom zabrániť vývozu tovarov dvojakého použitia a jeho zneužitiu na vývoj alebo výrobu zbraní hromadného ničenia bola prijatá smernica Európskej únie 2000/402 CFSP, ktorá stanovuje režim spoločenstva pre kontrolu exportov tovarov s dvojakým použitím. V súčasnej dobe v Slovenskej republike danú oblasť legislatívne upravuje zákon č. 547/1990 Zb. o nakladaní s niektorými druhmi tovarov a technológií a ich kontrole. Tento zákon bol prijatý po celospoločenských zmenách v roku 1990. Jeho hlavnou úlohou bolo zabezpečiť, aby sa citlivé tovary a technológie dovážané do bývalého Česko-Slovenska využívali len na deklarovaný účel a bolo zabránené ich zneužitiu zo strany tretích krajín. Prijatím zákona č. 547/1990 Zb. Česko-Slovensko vtedajšie otvorilo dvere dovozu špičkových technológií, ktorý bol do toho času embargovaný západnými krajinami združenými v organizácií COCOM. Postupne ako sa Slovensko začleňovalo do rôznych multilaterálnych združení na kontrolu exportu, ako je napr. Wassenaarske usporiadanie, Austrálska skupina a Skupina jadrových vývozcov, vznikala potreba zmeniť aj zákon č. 547/1990 Zb. Ukázalo sa nevyhnutným presunúť hlavný dôraz a zameranie zo sledovania dovozu takýchto tovarov, t. j. tovarov dvojakého použitia na teritórium Slovenskej republiky a jeho pohyb na teritóriu na kontrolu, naopak, exportu, a to najmä do krajín embargovaných Bezpečnostnou radou Organizácie Spojených národov, Európskou úniou a krajín predstavujúcich ohniská medzinárodného napätia. Predkladaný návrh zákona dôsledne vychádza zo spomínanej smernice Európskej únie. Za kontrolovaný tovar sa už považujú nielen typicky takpovediac systémy, ktoré môžu byť zneužité ako komponenty zbraňových a iných systémov, ale aj poznatky a informácie, ktoré majú nemateriálnu hodnotu a ktoré priamo súvisia ako know-how vlastne s využitím tovarov dvojakého určenia. Kontrole podlieha aj určitý druh špeciálneho softvéru a je upravené aj jeho šírenie elektronickou formou. Návrh zákona špecifikuje taktiež úlohu ostatných dotknutých orgánov štátnej správy a dáva im kompetencie vstupovať do procesu schvaľovania povolení a následnej kontroly plnenia zákona. Predkladaný návrh zákona bol vypracovaný v úzkej súčinnosti s Colným riaditeľstvom, ministerstvom zahraničných vecí, ministerstvom vnútra a Úradom jadrového dozoru. Návrh zákona bol v rámci druhého čítania prerokovaný v ústavnoprávnom výbore, výbore pre financie, rozpočet a menu, výbore pre obranu a bezpečnosť, v zahraničnom výbore a výbore pre hospodárstvo, privatizáciu a podnikanie. Štyri z uvedených výborov odporučili návrh zákona prijať, z toho ústavnoprávny výbor so zmenami a doplnkami. Tento výbor k vládnemu návrhu zákona prijal celkom 19 pozmeňujúcich návrhov, ktoré odporučil gestorskému výboru prijať a s navrhovanými zmenami zákon v treťom čítaní schváliť. Z týchto 19 pozmeňujúcich návrhov má 15 návrhov technickolegislatívny charakter, vylepšujú znenie zákona, v troch prípadoch ide o prepojenie schvaľovacieho konania zákona s Trestným zákonom a v jednom prípade ide o zásadný zásah do vládneho návrhu zákona, a to v tom zmysle, že do zákona sa vkladá novela zákona č. 179/1998 Z. z. o obchodovaní s vojenským materiálom. Ako zástupca predkladateľa navrhujem zákon schváliť aj s touto zmenou. Uvedenou novelou sa skvalitní kontrola pohybu aj v oblasti vojenského materiálu. Dámy a páni, v nemalej miere tento zákon reaguje aj na predsa len veľmi zmenenú situáciu po teroristických útokoch z 11. septembra tohto roku. Verím, že po odsúhlasení pozmeňujúcich návrhov zákon ako celok v treťom čítaní schválite. Ďakujem za pozornosť.